CHO เล็งปรับเพิ่มเป้ารายได้ปีนี้หลังเซ็นรถเมล์ NGV ไตรมาส 3/58 นี้
CHO เล็งปรับเพิ่มเป้ารายได้ปีนี้หากเซ็นรถเมล์ NGV คาดชัดเจนเร็วๆนี้ หากสามารถเซ็นสัญญาได้ภายในไตรมาส 3/58 จะรับรู้รายได้จากโครงการจัดซื้อตัวรถมูลค่า 1,735 ล้านบาท ภายในปีนี้ทั้งหมด
5 ส.ค. 2558

นายสุรเดช  ทวีแสงสกุลไทย บริษัท ช.ทวี ดอลลาเซียน จำกัด (มหาชน) หรือ CHO เปิดเผยว่า บริษัทยังอยู่ระหว่างรอเซ็นสัญญาเพื่อรับงานจัดซื้อรถโดยสารปรับอากาศใช้เชื้อเพลิงก๊าซธรรมชาติ (NGV) จำนวน 489 คัน มูลค่าประมาณ 1,735 ล้านบาท ระยะเวลาส่งมอบภายใน 90 วันและสัญญาซ่อมบำรุง 10 ปี วงเงิน 2,200 ล้านบาท จากองค์การขนส่งมวลชนกรุงเทพ (ขสมก.)  หลังจากศาลปกครองไม่รับคำฟ้องคดีของเบสท์ริน กรุ๊ป ที่ขอให้เพิกถอนการประมูลโครงการดังกล่าว
อย่างไรก็ดีหากบริษัทสามารถเซ็นสัญญาได้ภายในไตรมาส 3/2558 จะส่งผลทำให้บริษัทสามารถรับรู้รายได้จากโครงการจัดซื้อตัวรถมูลค่า 1,735 ล้านบาท ภายในปีนี้ทั้งหมด และทยอยรับรู้รายได้ตามสัญญาซ่อมบำรุงอีก 10 ปี โดยบริษัทมีแผนจะปรับเป้ารายได้ปีนี้เพิ่มขึ้น หากได้ลงนามในสัญญากับทาง ขสมก. เรียบร้อยแล้ว
ส่วนแผนการดำเนินงานในครึ่งหลังปี 58 บริษัทเน้นการขยายตลาดในต่างประเทศให้มากยิ่งขึ้น เพื่อเป็นการกระจายฐานรายได้ และลดความเสี่ยงจากภาวะเศรษฐกิจภายในประเทศที่ชะลอตัวลง
ส่วนงานภายในประเทศ บริษัทฯได้เปิดศูนย์ซ่อมบริการรถใหญ่ที่ตั้งอยู่ในศูนย์กระจายสินค้าของลูกค้าเพื่อรองรับความต้องการของลูกค้าที่อำเภอพุนพิน จังหวัดสุราษธานีได้ภายในไตรมาส 3 นี้ 
ทั้งนี้  บริษัทยังคงเป้าหมายการเติบโตของรายได้ในปีนี้ไม่ต่ำกว่า 10-15% จากปีก่อน โดยมาจากงานกลุ่มผลิตภัณฑ์มาตรฐาน และกลุ่มผลิตภัณฑ์ออกแบบพิเศษ ซึ่งเรามีฐานลูกค้าที่แข็งแกร่งอยู่แล้วทั้งในประเทศและต่างประเทศ
โดยไตรมาส 3 ไตรมาส 4 เป็นไฮซีซั่น  เนื่องจากเป็นช่วงที่บริษัททยอยส่งมอบปริมาณงานในมือที่ได้รับมาในช่วงต้นปี 58 ซึ่งปัจจุบันมีอยู่ประมาณ 870 ล้านบาท โดยสามารถแบ่งได้เป็นงานภายในประเทศประมาณ 70% และงานจากต่างประเทศประมาณ 30% จากปริมาณงานในมือทั้งหมด
นอกจากนี้ยังอยู่ระหว่างรอผลการประมูลงานอื่นอีกจำนวนมาก  ซึ่งบริษัทมั่นใจว่าด้วยความเชี่ยวชาญพิเศษและ Know-How ที่มีอยู่จะส่งผลทำให้บริษัทได้รับงานใหม่เข้ามาอย่างต่อเนื่อง
 
 